Summary: A Xunta non aceptará novos proxectos eólicos —agás os que o Goberno considere prioritarios— entre xaneiro de 2022 e xullo de 2023. Porén, esta moratoria non terá efectos sobre os 190 parques en fase de tramitación avanzada a través da Administración galega, 61 dos cales foron xa sometidos a información pública. Aliás, outros 209 están xa en funcionamento ou contan cos permisos.

O Goberno galego anunciou a pasada semana unha moratoria á presentación de novos proxectos eólicos, que entrará en vigor en xaneiro de 2022, durante o próximo ano e medio. A noticia colleu por sorpresa aos axentes implicados, desde os colectivos ecoloxistas, que critican que todos os parques que xa iniciaron a tramitación sigan o seu curso malia a "invasión" que, din, está a padecer a Galiza, até o propio sector. De feito, a patronal, a Asociación Eólica da Galiza (EGA), emitiu un comunicado advertindo do "nulo" desenvolvemento do sector no país. A EGA recrimina á Xunta que estea "bloqueada" por "centrarse en sacar a información pública novos proxectos". Así, no presente ano puxéronse en funcionamento até o momento 50 novos megawatts (MW) correspondentes a permisos outorgados en anos anteriores, ao tempo que se autorizaron 53,4 MW procedentes de catro proxectos diferentes, segundo consta no Diario Oficial da Galiza (DOG), que publica as decisións adoptadas semanalmente polo Consello da Xunta. Tamén se emitiron no que vai de 2021 catro declaracións de impacto ambiental (DIA), por un total de 60 MW. Cómpre lembrar que en 2019, o ano previo á pandemia, instaláronse no país máis megawatts —422— que nos dez anos anteriores —298—. En 2020 sumáronse á rede eléctrica outros 144 MW. 186 parques operativos Desde que en 1987 entrou en funcionamento o primeiro parque eólico en Mañón, o desenvolvemento eólico medrou de forma considerábel até sumar, a0 remate de 2020, 186 parques eólicos en funcionamento, cunha potencia total instalada que rolda os 4.000 MW, isto é, 15% do total no Estado. A maiores outros 23 parques contan xa coa autorización da Xunta para principiar a súa construción. Cómpre salientar o caso de concellos como o de Muras, onde se produce a maior concentración de aeroxeradores —619— por habitantes —381—. Tamén destaca a Costa da Morte, a bisbarra galega máis afectada polos parques eólicos, cunha trintena deles xa operativos e máis de 600 muíños sobre o terreo. Case 300 novos proxectos á espera de se aprobaren Con todo, aos 209 parques eólicos que xa están en funcionamento ou dispoñen de todos os permisos para comezar a súa actividade habería que engadir os 279 que se atopan en distintas fases de tramitación a través da Xunta da Galiza. Ao longo de 2021 iniciáronse os trámites de 37 proxectos que sumarían máis de 1.000 MW de potencia instalada. Mais desde a Administración insisten en que non todos os parques que se están a tramitar acabarán vendo a luz. De feito, polo de agora só 61 foron sometidos a información pública —e, en consecuencia, publicados no Diario Oficial da Galiza (DOG)—. Outros 129 atópanse nas fases iniciais de tramitación, e os órganos competentes da Xunta deberán dilucidar se cumpren os requisitos técnicos, económicos e ambientais para avanzaren. O último deles, publicado nesta segunda feira no DOG, é o parque San Martiño, de Iberdrola, que se situaría en Baltar e constaría de catro turbinas eólicas e unha potencia total de 18 MW. Aliás, hai 15 parques que aínda non foron admitidos a trámite, mentres 74 non teñen permiso para acceder á rede eléctrica —a metade proxectados nas comarcas de Ferrolterra, Ortegal e A Mariña—. A Xunta seguirá a tramitar os proxectos que considere prioritarios Así as cousas, cómpre lembrar que fican excluídos da moratoria eólica "aqueles proxectos que teñan unha clara incidencia territorial pola súa entidade económica e social, posúan unha función de estruturación do territorio e sexan declarados como tales polo Consello da Xunta", unha decisión, polo tanto, que dependerá do criterio do Executivo galego. "Frean a tramitación porque é tal a avalancha de proxectos que son incapaces de darlle saída administrativa, e de paso aproveitan para gañar o favor da opinión pública", sinalan desde a plataforma Monfero di Non. Mudanza na lexislación Así as cousas, a Xunta vén de incluír na lei de acompañamento dos orzamentos unha modificación da normativa ambiental —en concreto, a Lei de patrimonio natural e da biodiversidade da Galiza— a través da cal se permitirá desenvolver un "uso ou actividade non previsto no correspondente instrumento de planificación" en espazos protexidos como as áreas que abrangue a Rede Natura 2000. Así, será a propia Administración a que determine se eses usos "resultan compatíbeis ou incompatíbeis cos obxectivos da declaración do espazo natural". A Xunta paraliza, o Estado aumenta a aposta Á marxe dos parques eólicos tramitados a través da Xunta da Galiza, medio cento de proxectos —cunha potencia instalada superior a 50 MW— está a ser avaliado polo Ministerio para a Transición Ecolóxica. A práctica totalidade deles conta cun informe desfavorábel da Administración galega, ao se proxectaren os aeroxeradores fóra das áreas delimitadas no Plan Sectorial Eólico da Galiza. Así mesmo, a pasada semana o Estado convocou unha nova poxa de renovábeis con máis de 3.000 MW en liza, da que se erixiu como gran beneficiada Capital Energy, con 1.540 MW de enerxía eólica cuxo destino aínda está por ver. Esta enerxética está a tramitar actualmente unha corentena de proxectos na Galiza que sumarían máis dun milleiro de novos MW. O obxectivo desta medida é, segundo afirman desde o Goberno estatal, rebaixar "a curto prazo" a factura da luz. Porén, precísanse máis parques eólicos para lograr tal fin? "Podería influír no recibo a longo prazo, non así a medio e curto. Aliás, ir ás présas e axilizar tanto os trámites tamén pode provocar problemas. Vemos como Iberdrola corre á 'conquista do oeste' para afianzarse na eólica mariña. Aquí nunca houbo moita tradición de consenso", sinala a Nós Diario o economista da Universidade de Santiago de Compostela (USC) Gonzalo Rodríguez. "O futuro pasa polas comunidades enerxéticas locais", di o técnico en renovábeis Xosé Manuel Golpe Pola súa banda, Xosé Manuel Golpe, técnico en enerxías renovábeis, o futuro pasa "indubidalmente" por apostar polas comunidades enerxéticas locais. "Precisamos dotalas dun regulamento e unha maior seguridade xurídica para que boten a andar, porque moitas comunidades empezan con máis corazón que cabeza", di. A respecto do custo da electricidade, Golpe sostén: "O que precisamos, máis que novas instalacións enerxéticas, é sacar da factura os compoñentes que teñen pouco que ver coa tarifa eléctrica, como as primas ás renovábeis, que deberiamos pagalas a través do Imposto sobre a Renda das Persoas Físicas (IRPF) e non no propio recibo da luz".


Summary: O PP votou en contra de que unha praza do concello de Maceda levara o nome de Francisco Carballo. A iniciativa prosperou cos votos do grupo de goberno e da concelleira do PSOE.

Pouco máis de dous meses despois de que os restos de Francisco Carballo regresaran a súa Maceda natal, como foi o seu desexo, o PP votaba en contra de que o concello lle dese o seu nome a unha praza. A proposta do grupo de goberno, o pasado pleno debateuse unha iniciativa que quería recoñecer a figura do que fora o seu veciño poñéndolle o seu nome á praza que está diante da biblioteca do concello, bautizada xa como Francisco Carballo no ano 2000. "Polo que representa Francisco Carballo para o concello de Maceda e para toda Galiza consideramos que un espazo público tiña que levar o seu nome. Carballo mantivo unha vinculación durante toda a súa vida con Maceda e mesmo el quixo que as súas cinzas regresaran aquí", explica o alcalde de Maceda, Xavier Oviedo que se trasladou a Salamanca nada máis coñecer o pasamento do historiador e teólogo a fins do mes de novembro para a tramitación do seu desexo de ser enterrado no seu concello natal. Xavier Oviedo mostra a súa sorpresa pola posición do PP no pasado pleno no que, segundo relata, "defenderon o voto en contra porque, dicían, xa tiña o nome da biblioteca pública. Cando se presenta unha iniciativa como esta que ten como fin honrar un veciño que foi unha figura relevante na historia de Galiza , se non lle gustaba podían terse abstido mais decidiron mostrar a súa oposición". Malia a actitude do PP, a iniciativa saíu aprobada cos votos do grupo de goberno máis o da concelleira do PSOE e a praza leva así o nome de Francisco Carballo. De cara á primavera teñen previsto organizar un acto para oficializar o nome da praza Francisco Carballo.


Summary: 2019: O relexo xeracional asegura o futuro do Entroido na Fin do Mundo.

Se o martes de Entroido hai cita fixa en Fisterra, o sur da Costa ten cita fixa o Domingo en Dumbría. Xa está en marcha o Entroido 2019 no concello de Dumbría que se celebrará o domingo 3 de marzo a partir das 17:00h na carpa. Un Entroido que cada ano bate marcas (o ano pasado participaron 8) i é que hai máis de 2.000€ en premios. Este ano volverán ser as risas as protagonistas pois o lema é "Deus nos dea humor" Xa podedes ver as https://docs.wixstatic.com/ugd/f3b666_16e714dbb55b46a4b11e4bdad88d1f5d.pdfbases do concurso e inscribirvos antes do 28 de febreiro ás 15:00h.


Summary: Na súa declaración no seu xuízo do Prestige, o ex ministro de Fomento afirma que o Goberno cumpriu coa legalidade vixente. Cascos avalou a López Sors e dixo que de 45.000 barcos só naufragou un.

Cascos defendeu a xestión realizada polo director xeral da Mariña Mercante, López Sors, o único cargo gobernamental procesado nesta causa. Na súa declaración ante o xuíz, o ex ministro de Aznar deitou toda a responsabilidade do sinistro no propio buque. O seu discurso foi o de presentar o naufraxio do Prestige como un evento estatisticamente inevitábel. Relativizouno mesmo ao afirmar que dos 45.000 buques que transitan polo corredor marítimo de Fisterra só naufragou un, o Prestige, proba, segundo el, de que os protocolos e as condicións de seguranza funcionan. O culpábel do sinistro, de acordo coa estatística, foi, portanto, o propio buque, razoou. Sobre a súa ausencia da Galiza durante a xestión do sinistro, afirmou: "Se tivese sido de utilidade na Coruña, non me tería ido de cacería".


Summary: Agir afirma que a denuncia de Galicia Bilingüe resultou na abertura dun expediente a un estudante dun IES de Pontedeume. Sermos Galiza non puido aínda confirmar este dado.

Dentro da vaga de solidariedade para coas 12 persoas encausadas no proceso #8f45anos un grupo de alumnos do IES Breamo de Pontedeume fíxose unha foto con cartaces coa lenda 'Defender o galego non é delito'. Unha imaxe que rapidamente se espallou polas redes sociais merecendo mesmo os agradecementos de varios dos encausados. A raíz dese simple acto de solidariedade, Galicia Bilingüe iniciou unha campaña pola cal denunciou ante o centro educativo esa mostra de solidariedade, que decorreu durante o tempo de recreo dos estudantes. Investigación Segundo informa Agir, a dirección do IES teríase posto en contacto cun dos alumnos, militante desa organización estudantil, para lle notificar o inicio dunha investigación e a apertura dun expediente. AGIR sinala que a propia dirección recoñeceu a este estudante que Galicia Bilingüe mencionara o seu nome na denuncia. "Na realidade, o jovem que vai ser investigado nom sabe com claridade quais som os possíveis fatos que ficam fora da legalidade, nem as razons polas que se lhe culpabiliza em concreto à sua pessoa", afirman desde Agir nun comunidade de imprensa. Esta organización destaca que o mozo xa recibiu mostras de solidariedade e de apoio dos seus e súas compañeiras, como a colocación de mensaxes de ánimo redactados polo propio alumnado nos taboleiros do centro.


Summary: Porén, recoñece que declarar a obrigatoriedade da vacina "non é posíbel" no marco normativo actual.

O presidente da Xunta, Alberto Núñez Feixoo, defende que a vacinación debería ser "obrigatoria" en determinados supostos e apunta aos traballadores sanitarios e a aqueles que se ocupan do coidado de maiores ou doutras persoas vulnerábeis. Se ben, recoñece que "non é posible" neste momento coas leis actuais que rexen no Estado. Nunha entrevista concedida a Europa Press, Núñez Feixoo asegura que naqueles supostos nos que o traballo dunha persona ten relación directa con persoas vulnerábeis, ou enfermas, "creo que debería prevalecer a saúde pública xeral ante o feito individual da decisión ou non de vacinarse", defendeu. Lei galega de saúde "Da mesma forma que é obrigatorio por un cinto de seguridade no coche ou ter permiso de circulación especial para un vehículo de gran tonelaxe, creo que para exercer a sanidade ou o coidado de maiores é necesaria unha vacinación obrigatoria", abundou poucos días despois de que un acordo entre a Xunta e o Goberno estatal dese pé á retirada do recurso de inconstitucionalidade que presentara contra a reforma da Lei galega de saúde. O principal discrepancia centrábase no apartado da vacinación, malia que a Xunta sempre defendeu que non fixaba a súa obrigatoriedade. Con todo, a disposición do Goberno galego a aclarar o carácter voluntario da vacina cunha disposición adicional puxo fin á batalla xudicial, unha vez o Tribunal Constitucional erguera xa a suspensión do resto de preceptos recorridos. Mudar a lexislación A título persoal, o xefe do Executivo galego reitera a súa disposición favorábel a lexislar a vacinación obrigatoria a nivel estatal, nos supostos mencionados co fin de "preservar o interese xeral". No caso de que unha persona para a que a vacina estea sinalada como obrigatoria para exercer ese traballo insista en non facelo, é evidente que estariamos nun conflito de intereses. E que prevalece ante ese conflito de intereses? A saúde pública", resolveu.


Summary: ADUCAB naceu hai quince anos en Vigo por iniciativa de Miguel Quinteiro Nuñez. Relánzase este luns en Ourense para continuar o traballo iniciado pola Plataforma Pola Banca Pública, na que está integrada Asemblea Aberta Ourense - 15M

A Asociación para a Defensa de Usuarios e Usuarias de Caixas de Aforro e Bancos (ADUCAB) naceu en 1998 en Vigo por iniciativa de Miguel Quinteiro Nuñez. Este luns relanzarase en Ourense a través dunha rolda de prensa ás 12 do mediodía diante da oficina de NGB situada na planta baixa do edificio San Martín (Parque de San Lazaro). Relánzase "pola evidente necesidade que ten a sociedade galega de coñecer que pasou cos 75 mil millóns de euros, en activos, nos que estaban valoradas as antigas caixas", e pedir "responsabilidades" os directivos destas "e tamén os responsabeis políticos" Relánzase neste momento "pola evidente necesidade que ten a sociedade galega de coñecer que pasou cos 75 mil millóns de euros, en activos, nos que estaban valoradas as antigas caixas", e pedir "responsabilidades" os directivos destas "e tamén os responsabeis políticos das mesmas". Esta asociación continúa o traballo iniciado pola Plataforma Pola Banca Pública, na que está integrada Asemblea Aberta Ourense-15M, que xa presentou dúas denuncias contra os directivos a Fiscalía anticorrupción e a Fiscalía superior de Galicia apoiando as mesmas con catro mil sinaturas. Ás demandas desta plataforma sumouse recentemente o colectivo Marea Cidadá Ourense, integrado por varias organizacións. A ampliación de ADUCAB con todos estes colectivos e outros que esperan que se lles sumen "permite dar un paso máis no noso obxetivo de persoarnos como acusación popular no xulgado nº2 da Audiencia Nacional no que se intruen dilixencias contra os directivos das antigas caixas galegas e conseguir en definitiva unha auditoría Cidadá das caixas que faga xustiza e volte a dignidade a cidadanía galega", segundo afirman os seus responsables.


Summary: O despregamento dunha gran bandeira nacionalista e dunha faixa co lema 'Non nos calarán' na Praza do Obradoiro denuncia o "silenciamento de 103.724 cidadáns que confiaron en nós", explicou Ana Miranda. O portavoz Xavier Vence advertiu que o BNG "non vai permitir que o españolismo cometa un atropelo á democracia".

Unha bandeira nacionalista de grandes dimensións era despregada por ducias de militantes na Praza do Obradoiro mentres da verxa de entrada na Catedral de Compostela pendurábase unha faixa co lema 'Non nos calarán'. Un acto co que o BNG denunciaba a súa marxinación dos medios públicos galegos por decisión da Xunta Electoral Central (XEC) a iniciativa de UpyD. "É un feito que non podemos permitir ningún demócrata", afirmou o portavoz nacional Xavier Vence, que cualifica o "silenciamento de 103.774 persoas" de "atentado á democracia". Mais esta decisión, proseguiu Vence, "non nos vai calar". Anunciou que a fronte vai recorrer a decisión da XEC perante a sala terceira do Tribunal Supremo, ao tempo que solicitará medidas cautelares. "É un ataque á democracia e ao espazo de comunicación autónomo de Galiza" Mais o BNG tamén anunciou que vai haber un maior esforzo aínda para transmitir a mensaxe do Bloque Nacionalista Galego a través das redes sociais, traballo de rúa... "Non imos permitir que o españolismo cometa este atropelo, este ataque a liberdades fundamentais". Chamada á solidariedade A candidata Ana Miranda, pola súa banda, lamentou que o acto electoral desta terza feira en Lugo "vai ser o último do BNG que se retransmita polos medios públicos galegos" e reiterou que o silenciamento non é ao BNG, "senón a 103.774 persoas que confiaron en nós". Lidia Senra (AGEe) manifestou nas redes a súa solidariedade para co BNG Miranda agradeceu a solidariedade mostrada por diferentes formacións europeas e fixo un chamamento a defender a "liberdade de expresión".Candidatos doutras formacións, como Lidia Senra (AGE), manifestaronnas redes sociais a súa solidariedade para co BNG.


Summary: A ministra de Sanidade limítase a teimar en que "ningún español sufriu recortes sanitarios" mentres a incerteza sobre o posible rescate total dispara de novo a prima de risco española

"Falando de escopetas... Meu avó mercou un arado!" ou, na súa versión castelá "-¿De dónde vienes? -¡Manzanas traigo!". A técnica de retrucar a unha pregunta cunha resposta que pouco ou nada ten que ver co asunto polo que se cuestiona é un clásico dos actuais parlamentos. Tanto no lexislativo galego como no Congreso dos Deputados é habitual observar o xesto contrariado nas bancadas da oposición cando, malia aos esforzos, o presidente ou un membro do Goberno obvia a pregunta que se lle formula para colocar unha resposta máis acaída aos seus intereses. Este esquema volveuse repetir este mércores no Congreso, desta volta coa ministra de Sanidade como protagonista. A Ana Mato preguntáballe a deputada socialista galega Laura Seara pola súa intención de aplicar ou non novos recortes unha vez pasadas as eleccións do 21 de outubro en Galicia. E Mato ofreceu varias respostas, pero ningunha á pregunta formulada. "O Goberno volverá podar os servizos sanitarios tras as eleccións galegas e vascas? É doado, responda si ou non", esixiu Seara no marco da sesión de control ao Goberno. Pero a ministra optou por debullar outros asuntos, como o descenso do gasto farmacéutico do entorno de "400 millóns de euros eu dous meses -derivados da instauración do novo copagamento". Segundo Mato "estes datos demostran que as reformas emprendidas están dando resultados e van na boa dirección". "Se vostedes -en referencia ao PSOE- adoptasen estas medidas hoxe non nos atoparíamos nesta situación", abonda a ministra, para agregar que, en calquera caso, "ningún español sufriu ningún recorte na sanidade pública en España". "Ningún español sufriu ningún recorte na sanidade pública en España", asegura a ministra Como era de agardar, a explicación da ministra non deu lugar á satisfacción na parlamentaria do PSOE, para quen Ana Mato ostenta xa o título da "Terminator da sanidade española". "Mentíronnos tantas veces que, ata cando din a verdade, menten", di Laura Seara, dado que, di, "din unha cousa e, despois das eleccións, fan a contraria". Nesta liña, a parlamentaria coida que, malia ás palabras da ministra, o sistema sanitario si está inzado de recortes nos últimos meses, tales como o "copagamentos que inclúe por primeira vez aos pensionistas e que xa é un drama en toda España pero agravado en Galicia". Ademais, reprocha, no caso galego "os seus recortes súmanse aos que previamente, e coa mesma indolencia, puxo en marcha o señor Feijóo, nunha terra como Galicia, onde os xubilados cobran as pensións máis baixas" do Estado "pero que pagan o mesmo polos medicamentos". Isto, garante, na liña do avanzado polo candidato do PSdeG, á Xunta, Pachi Vázquez, deixará de ser así "se en Galicia hai un cambio de goberno", xa que "os socialistas eliminaremos o copagamento para todos os pensionistas". Así e todo, Seara insiste na necesidade de coñecer "a verdade" sobre os futuros recortes malia ás eleccións: "teñen demasiadas mentiras no seu armario", sentenza. A prima de risco, de novo á alza O debate no Congreso sobre posibles novos recortes producíase nunha xornada na que a incerteza sobre a economía española e, nomeadamente, sobre un posible rescate total ás finanzas do Estado volveu estar moi presente. Mentres as principais economías da Eurozona incrementan a presión sobre o Goberno de Mariano Rajoy, instándoo a continuar os axustes e, ao tempo, a pedir a asistencia financeira, a prima de risco -a diferenza entre o que lle custa financiarse a España a respecto de Alemaña- volveu incrementar tras días de baixada, chegando ao entorno dos 450 puntos básicos e a débeda española a 10 anos volveu escalar ata o xuro do 6%. A incerteza tivo tamén o seu reflexo nas bolsas, co Ibex madrileño como a máis prexudicada, caendo un 3,5% e baixando dos 8.000 puntos.


Summary: O músico e activista senegalés, alén de ministro-conselleiro do presidente, prepara lanzamento en París dun novo disco con actuacións na reaberta Bataclán.

O 13 de novembro de 2015 na sala de espectáculos Bataclán produciuse un atentado en que morreron polo menos 89 persoas. Un ano despois, reaberta, a Sala retornou á vida con varios concertos, un deles de Sting. Outro Youssou N'Dour que actuará en Bataclán os días 18 e 19, despois de o facer coa Philarmonie de Paris o día 15. Youssou N'Dour é un renomeado compositor e intérprete senegalés, igualmente coñecido polo seu activismo a favor dos Dereitos Humanos. Foi unha das principais figuras do Movemento Internacional pola liberación de Nelson Mandela, de quen se fixo amigo persoal. "Mandela instilou en min o espírito de loita", dixo ao xornal francés Le Monde en entrevista publicada este domingo 13. En relación coa recente elección do republicano Donald Trump como 45º presidente dos Estados Unidos o cantor afirmou que " estamos dispostos a revisar as nosas relacións con América, a rediscutir todo a partir de cero. Resulta evidente que el, en referencia a Donald Trump, non coñece África. Pero sabemos quen somos. E todos necesitamos uns dos outros ". Mais engade unha "condición". Dixo Youssou N'Dour, que tamén é ministro-conselleiro do presidente do Senegal, Macky Sall: "Pido solemnemente ao presidente Trump que presente as súas desculpas por certas declaracións que fixo durante a campaña e polas feridas que provocou" "Tomou posicións deplorábeis sobre o Islam, a inmigración, os negros e os membros doutras comunidades, magoando moita xente ". Youssou N'Dour, que co seu novo album pretende "enviar unha mensaxe postiva á África", engadiu que é urxente que Trump "recoñeza os seus erros. É urxente que sexa humilde e pida claramente desculpas. A campaña é unha cousa. A presidencia outra. E Trump debe aclarar os equívocos acerca de inmigración e da relixión e adoptar un discurso correcto en relación ao resto do Mundo. Estamos esperando ". O cantor e conselleiro do presidente senegalés presenta o seu album Africa Rekk O cantor senegalés, de 56 anos, dará un concerto homenaxe o día 15, coa Philarmonie de Paris, a Doudou Ndiaye Rose, músico percusionista senegalés morto en Dakar o 19 de agosto de 2015, un dos máis célebres músicos africanos do século XX e que foi cualificado polo UNESCO en 2006 como "Tesouro humano vivo"


Summary: A entidade volve exixir á organización que empregue a única forma do topónimo amparada pola lei, en lingua galega.

A Mesa pola Normalización Lingüística vén de presentar un recurso perante o Tribunal Superior de Xustiza da Galiza (TSXG) contra a decisión da Delegación do Goberno estatal na Galiza de prohibir a manifestación convocada na Toxa contra a deturpación deste topónimo. Alén da resolución que adopte o TSXG, A Mesa mantén a convocatoria trasladándoa, no caso de que finalmente non se autorizase nas inmediacións do recinto onde decorrerá o 'Foro La Toja', ao paseo marítimo do Grove. De forma paralela, a entidade na defensa dos dereitos lingüísticos dirixiuse ás e os representantes de institucións públicas que participarán neste foro de debates instándoos a exixir que a organización empregue a única forma "lexítima e oficial" do topónimo. O Foro A Toxa volta, de novo co nome deturpado e á busca da participación dun ministro ucraíno Entre as persoas asistentes, subliñan, estarán o xefe de Estado, Felipe VI; o presidente do Goberno español, Pedro Sánchez, ou o da Xunta da Galiza, Alfonso Rueda, "que amparan deste modo o incumprimento da lei e o desprezo pola lingua e a cultura galegas". A pasada semana a Mesa impulsou un manifesto no que exixe a fin da deturpación lembrando que a Lei 3/1983, do 15 de xuño, de normalización lingüística, recolle no artigo 10 que "os topónimos da Galiza terán como única forma oficial a galega", así como que "estas denominacións son as legais a todos os efectos". Cargas policiais en 2021 A manifestación decorrida o pasado ano baixo o mesmo pretexto rematou con cargas policiais e catro persoas denunciadas pola Garda Civil. 'Lei Mordaza' para os manifestantes contra a deturpación do topónimo da Toxa Algúns dos participantes, como o presidente da Mesa, Marcos Maceira, acabaron polo chan. A Garda Civil impediu que a concentración discorrese na ponte, e participantes na mobilización criticaron a "actitude" dos axentes.


Summary: A Fiscalía pide nun escrito remitido á xuíza, a piques de perder a praza en Lugo pola sanción do Poder Xudicial, que forme ata 32 pezas separadas co asunto central da presunta trama corrupta. O Ministerio Público non ve "xustificado" manter unha única causa que derivaría nun xuízo "cuns 250 acusados" sen conexión entre si

Xa pasaron máis de sete anos dende que a ata agora titular do Xulgado de Instrución número 1 de Lugo, Pilar de Lara, lanzara a operación que convulsionou a política galega, que levou por diante cargos de signo político diverso e pola que aínda non houbo condena ningunha, porque aínda non se celebrou xuízo ningún. É o caso Pokémon, a trama de presunta corrupción ligada a contratos públicos cuxa peza central, a ligada á empresa de servizos Véndex, ten agora ante si unha petición da Fiscalía que, de prosperar, levaráo a ser dividido en máis dunha trintena de pezas a repartir por xulgados de toda Galicia.A Fiscalía pide nun escrito remitido á xuíza, a piques de perder a praza en Lugo pola sanción do Poder Xudicial, que forme ata 32 pezas separadas co asunto central da presunta trama corruptaPoucos días antes de que o Supremo denegase a suspensión cautelar da sanción que lle impuxo o Consello Xeral do Poder Xudicial -o seu avogado declaraba esta semana a súa intención de chegar a instancias europeas para procurar evitala-, que implica perder a praza no xulgado lucense, á súa mesa chegou un escrito do Ministerio Público a respecto dunha das pezas clave do caso. A mesma mesma que De Lara creou en 2014 para agrupar todas as acusacións vinculadas a Véndex e que tentou, sen éxito, trasladar á Audiencia Nacional en 2015, onde foi rexeitada en 2018.No escrito remitido pola Fiscalía, datado no pasado 17 de xaneiro e a cuxo contido tivo acceso Praza.gal, o fiscal Manuel Lamas argumenta en catro páxinas as razóns polas que, ao seu xuízo, cómpre dividir unha causa que, no caso de chegar a ser axuizado sen arquivos previos, daría lugar a un macroxuízo con máis de duascentas persoas no banco dos acusados. "Tal e como fixo" a propia De Lara con "outros asuntos" da operación, esgrime, "é procedente enviar cada asunto ao lugar onde se cometeu o feito" presuntamente delitivo.No caso galego, indica o escrito, os "distintos contratos e adxudicacións" do grupo Véndex nos que Pilar de Lara considera que existiron presuntos delitos de empresarios, políticos e funcionarios "non terían máis relación entre si" que "a existencia dalgúns imputados comúns" e nin sequera "en todas elas, senón nalgunhas". Ademais, "nin os procedementos son idénticos entre si, nin as autoridades coinciden" e "tampouco é o mesmo acordo" o que derivou "en cada unha das operacións supostamente delitivas".O Ministerio Público non ve "xustificado" manter unha única causa que derivaría nun xuízo "cuns 250 acusados" sen conexión entre siÉ neste punto no que a Fiscalía, como xa fixeran noutrora outros representantes do Ministerio Público, do Poder Xudicial e da Avogacía, censura implicitamente o xeito de proceder da xuíza. "Non está xustificada" a conexión entre presuntos delitos que "xustifique o seu axuizamento conxunto". Ou, o que é o mesmo, non hai razóns para poder chegar a "celebrar un xuízo oral único no que figurarían uns 250 acusados" por asuntos "tan diversos" como a adxudicación dun servizo de guindastre nunha localidade, presunto uso de información privilexiada noutra ou outorgamento dun contrato de limpeza noutra distinta, exemplifica. De facelo, agrega, daríanse situacións "absurdas" como que "se axuícen na Audiencia de Lugo o contrato da ORA de Ourense ou da Coruña".Trinta e dúas pezas diferentesSó para Galicia -hai pólas do caso Pokémon que chegan a Catalunya e Balears-, a Fiscalía pide a formación de ata trinta e dúas pezas diferentes das que só unha atinxiría a Lugo, a vinculada a presuntas irregularidades na adxudicación da ORA e do guindastre, a única na que segue imputado o ex-alcalde Xosé López Orozco tras ser absolto noutras pezas. Segundo a información á que tivo acceso Praza.gal, o reparto que realiza a Fiscalía a partir das acusacións sinaladas por De Lara de 2012 a 2015 en diferentes fases do caso do caso sería, por orde alfabética, o seguinte:Para o fiscal, resulta claro que "se trata de asuntos que non están relacionados entre si dende un punto de vista lóxico argumental" e tampouco "dende unha perspectiva procesual". As autoridades ás que a xuíza acusa non teñen "ningunha relación" e "só habería certa identidade, pero non total, na empresa ou grupo de empresas" supostamente implicadas. "Estamos falando dunha causa que no seu conxunto tería máis de 250 imputados", pero "a maioría deles non están en todos os asuntos" e "non hai unha soa persoa que estea imputada en todos os apartados".A Fiscalía ve "febles" as conexións que establece De Lara para manter a causa unida e cre que "non xustifican o axuizamento conxunto"; só unha das pezas ficaría en LugoNesta liña, abonda, unicamente existe unha persoa, o que fora delegado de Véndex en Galicia, José María T., que "figura implicado na maior parte" pero "non en todos". E ademais, abonda, "cada un dos asuntos ten unha trama independente" sen "conexión coas demais", nalgúns "aparecen só dúas ou tres persoas imputadas" e noutras, máis de corenta. Este, vén censurar, é o escenario no que a xuíza estableceu unha "feble e parcial conexión" que "non xustifica en absoluto o axuizamento conxunto", porque sería tanto como admitir que un único órgano xudicial "coñeza de asuntos para os que carece de competencia" nunha "soa vista de extensión desmesurada".Decisión do Xulgado Decano, tamén en LugoEsta petición, case sete anos despois, acrecenta as posibilidades de que as persoas acusadas poidan alegar defectos nos procedementos, dilacións indebidas ou prescriciónsPor todo isto, o fiscal reclama a formación das devanditas trinta e dúas causas e, unha vez formadas, que sexan remitidas ao Xulgado Decano de Lugo "para o seu reparto entre os xulgados de instrución de Lugo", que á súa vez sexan os que decidan "sobre a competencia e sobre outras eventuais cuestións". Neste sentido, o Ministerio Público lembra un auto da Audiencia de Lugo no que, en xaneiro de 2018, advertiu de que ao "achar un novo feito delitivo non conexo, o xulgado de instrución non pode realizar ningún tipo de investigación, senón simplemente" remitilo ao Xulgado Decano "para que este o reparta" e o asuma "o xuíz determinado por reparto" para decidir se é da súa competencia ou ten que remitilo a outro lugar.Esta petición da Fiscalía chega cando medran as posibilidades de que Pilar de Lara teña que abandonar o xulgado de instrución número 1 de Lugo, polo que non é descartable que sexa a persoa que a substitúa -se a sanción acaba prosperando, como todo semella indicar que acontecerá- a que resolva ao respecto. Se a peza central de Véndex é distribuída en trinta casos diferentes, cada unha correría unha sorte distinta e medrarían as posibilidades das persoas acusadas á hora de alegaren defectos procedimentais, dilacións indebidas e prescricións de presuntos delitos.


Summary: Aos seus 80 anos, Amalia desborda vitalidade. Tanta, que nada máis despedirnos marcha á casa de Ratel (Forcarei) para ver a horta, "as patacas que plantei quedáronme moi pequenas porque non lles quitei as herbas", sinala. Esa mesma vitalidade lévaa a participar cada 17 de agosto, día do fusilamento de seu pai, Alexandre Bóveda, na Caeira, nos actos de conmemoración do Día da Galiza Mártir. Aquel 17 de agosto de 1936, Amalia Álvarez Gallego, a súa nai, levábaa no ventre. Eis un extracto da entrevista publicada no Sermos Galiza 259.

O valor dun colo, ou dun bico. Non somos conscientes até que damos con mulleres como Amalia Bóveda Álvarez, quen chegou a fotografarse co seu pai no grupo escultórico da pontevedresa praza de San Xosé. "Vou a clase de palillos alí polo Café Moderno e cando estaban as figuras de cartón pedra, sempre ía onde a escultura de meu pai para darlle un bico. Tamén cheguei a pedirlle a unha compañeira que me tirase unha fotografía sentada ao seu carón, xa que non puiden estar no seu colo de nena...". Amalia recupera para Sermos Galiza as lembranzas sobre Alexandre Bóveda. En que situación quedou a súa familia após o fusilamento de seu pai? Nunha situación bastante mala, porque ela quedaba con catro fillos e preñada, e non tiña nin viuvez nin nada. Non lla recoñeceron até moitísimos anos despois. Entón, a familia de meu pai, malia que eles eran traballadores e non tiñan moito recurso económico, aínda axudaba o que podía, porque non había máis. Os pais de miña nai tamén axudaron todo o que puideron. Cando miña nai acabou Maxisterio, púxose a dar clases nun baixo, onde agora hai unha tenda, e sempre que paso por alí lémbroa dando clase. Eu debía de ter catro ou cinco anos. Despois ela aprobou a oposición de Facenda e marchou para Cádiz destinada. Deuse a coincidencia de que meu pai, cando foi deportado, estivo Cádiz e alí lembraban o meu pai con todo o cariño, dicían que era unha belísima persoa. Miña nai deixou alí grandes amigas, aínda fomos ela e mais eu a casa delas a pasar unha temporada. Como levou súa nai a dedicación política de Bóveda? Foi moi duro. Moitas veces, ela renegaba da política porque quedou sen el e dicía que a política o único que lle fixera ao meu pai era quitarlle a saúde e non poder vivir cos fillos. De todas as maneiras, tamén o apoiaba, e axudouno bastante. Dicía que o único vicio que el tiña era a política. Comungaba moito coas súas ideas, pero nunca quixo que nos metésemos nós en política. Unha vez eu quería presentarme polo Partido Galeguista e díxome diante de meu fillo, que era pequeno, "non sei por que queres meterte en política co mal que nos foi a nós". Díxenlle que agora era distinto. E meu fillo, Valentín, mirou para a miña nai e díxolle: "Baba –que lle chamaba así á avoa–, entón de que nos serve o sangue que levamos?" Era un cativiño, cativiño. Sempre foi un amor. [Podes ler a entrevista íntegra no Sermos Galiza 259, no especial sobre o Día da Galiza Mártir, á venda na loxa e nos quiosques habituais]


Summary: O 'Safrán' afundiuse a 35 millas de Donostia e catro dos seus tripulantes foron rescatados por outro barco galego, pero dous están desaparecidos desde a noite do sábado.

Dous tripulantes están desaparecidos após o afundimento dun barco galego, 'Safrán', en augas francesas. En concreto, o barco, con base no porto de Celeiro, en Lugo, afundiuse na noite deste sábado, a 35 millas de Donostia. Os homes aos que se busca son galegos, un de Burela e outro de Viveiro. No momento do afundimento, no barco había un total de seis tripulantes, dos cales catro foron rescatados por un pesquero galego que estaba na zona -Os Merexos-, segundo relataron á axencia Europa Press fontes de Salvamento Marítimo. Estes catro tripulantes atópanse en "bo estado". Os outros dous tripulantes continúan desaparecidos, polo que se despregou desde a noite deste sábado un dispositivo de búsqueda no que participan helicópteros e barcos tanto do estado español como do francés.


Summary: No último trimestre de 2016 e por vez primeira em três anos a economia portuguesa cresceu a uma taxa superior à da zona euro.

Em comparação com o mesmo período de 2015, o último trimestre de 2016 registou um crescimento do PIB português em 1,9 por cento, duas décimas mais do que a alcançada no conjunto da zona euro. Nesse último trimestre, a economia portuguesa terá aumentado a sua produção interna bruta em 0,6 por cento, para um total de 1,4 por cento no conjunto do ano. Isto supõe duas décimas mais que as previstas pelo Governo de António Costa e uma por cima das estimações de Bruxelas. O crescimento tem tido como alicerces os bons resultados das exportações e a aceleração do consumo privado. O problema para a economia portuguesa é que, como acostuma acontecer quando o PIB regista um forte aumento, as importações voltaram a subir mais do que as vendas ao exterior, com o conseguinte efeito do incremento do défice da balança comercial. Em 2016 o PIB galego aumentou em 3,4 por cento, 4 décimas mais que o espanhol.


Summary: A organización presentará esta cuarta feira a proba e confirma 74 pilotos participantes.

O mundo do motor ten unha cita coa tradicional subida a Chantada que chegará esta fin de semana á súa 48º edición. Entre o 22 e o 24 de xullo as estradas dese municipio, O Sabiñao e Monforte de Lemos, serán protagonistas desta proba, puntuábel para o campionato estatal de montaña, e na que coincidirán a maioría dos favoritos para a vitoria final. Antonio Rodríguez Troitiño, portavoz de Renova FGA: "Quen choca con Iván Corral logo ten problemas" O evento, organizado pola Escudaría Chantada en colaboración con Murcia Sport Club, consta dun formato de tres mangas, tres adestramentos e tres oficiais. O tramo deste ano, de 4,3 km, está situado na estrada LU-533, entre Chantada e O Saviñao e a LU-617 entre Monforte de Lemos e Belestar (Chantada). A organización anunciou que realizará hoxe a presentación oficial deste evento no Parque do Campo da Feira de Chantada. Favoritos entre os participantes deste ano A listaxe de coches rexistrados re suma un total de 74 pilotos, destacando entre eles a todos os seguidores do Campionato de España de Montaña. Así, na Categoría II non faltarán nesta cita o vencedor da pasada edición, e récord da proba, Javier Villa coa súa BRC BR53 e que actualmente lidera o certame, Gonzalo Díaz (BRC BR53) e Damián Verdera (Talex M2+) que son segundo e terceiro clasificado respectivamente. A Federación Galega de Automobilismo cancela uns premios nos que daba roupa interior deportiva ás gañadoras Na Categoría III estarán Benito Pérez (BRC B49), que chega líder a Chantada, Mario Asenjo (Silver Car S3), que é segundo, e o terceiro posto, que o ocupa Javier Rodríguez (BRC B49). No correspondente a turismos (Categoría I) Gerard de la Casa (Ford Festa R5) coincidirá cos seus directos rivais como José Antonio López-Fombona (Audi RS5 DTM) e tamén con pilotos como Sergio Vallejo (GT3), Manolo Senra (Peugeot 306 Maxi) ou Jorge Pérez (GT3).


Summary: Continúa o rexeitamento ao proxecto da empresa ACS, que pretende construír un parque eólico no Morrazo, co non da Mancomunidade de montes veciñais en mancomún.

Hai unha década, intentouse executar un parque eólico na zona máis alta da península do Morrazo que foi bloqueado pola implicación social da comarca. Hoxe, é a empresa ACS a que tentea as comunidades de montes e a veciñanza para facer o mesmo nunha zona entre Bueu, Cangas, Marín e Moaña. O 3 de novembro xa foi creada unha plataforma veciñal en contra do proxecto, que vén de ser rexeitado pola Mancomunidade de montes veciñais en mancomún do Morrazo, que acordou "pronunciarse en contra da instalación deste xeito de parques eólicos na península", fechando a porta ás intencións da compañía estatal, dirixida por Florentino Pérez, que tamén é presidente do Real Madrid CF. Ademais, na xuntanza apostaron por integrarse na plataforma "Eólicos do Morrazo Non", para a que foi nomeada unha representación. Nese sentido, puxeron a disposición da Plataforma os locais das diferentes comunidades de montes para levar a cabo charlas informativas coa veciñanza. Entre os motivos para censurar a instalación desta ducia de muíños, a Mancomunidade explica que producirían 3 MW e terían 150 metros de alto e uns 20 metros de base, o que "danaría a maioría dos acuíferos e podería eliminar as captacións de augas que abastecen as poboacións de Marín, Bueu, Cangas e Moaña". Así como os efectos do transito pesado que se tería que desprazar até o lugar, critican que o impacto da instalación abarcaría 5.000 hectáreas de "terreos privados e comunais destinados unicamente a uso industrial eólico, coas restricións legais correspondentes para os usos agroforestais ou para a construción ou restauracións das vivendas dentro da área", supoñendo ademais unha redución do valor das vivendas na zona do 30%. Tamén salienta que "a oferta económica que presentan é miserábel", relatando como, no resto do país, estase a pagar un 3% dos beneficios, "é dicir uns 17.550 euros por ano e muíño, mentres que aquí están ofertando uns 9.000 euros por ano e muíño", do que responsabilizan a Xunta da Galiza e mailo Goberno do Estado por non regular e brindar "liberdade total ás grandes empresas eléctricas para o espolio enerxético da Galiza", apuntan, lembrando que nos concursos eólicos xestionados polo bipartito, esa porcentaxe oscilaba entro o 10% e o 14% das ganancias. Na xuntanza, os montes veciñais en mancomún da comarca aproveitaron para reafirmar o seu compromiso coas enerxías limpas, e precisan que, na Galiza, o 70% da enerxía expórtase, polo que esta instalación non ten sentido, e aínda menos tendo en conta que a poboación galega non se beneficia deste exceso de produción eléctrica. Muíños eólicos a menos de 500 metros das casas en Oza-Cesuras Un informe pericial do parque eólico de Seselle, en Oza-Cesuras (comarca de Betanzos), demostra que até 16 vivendas están a menos de 500 metros da base dos muíños. A lei galega estipula que non se poden instalar a menos de 500 metros de núcleos de poboación. A Asociación S.O.S. Patrimonio monte do Gato-Seselle, que encargou o informe, incide en que isto "causa unha enorme perda patrimonial, repercutindo na saúde e xerando outros prexuízos para a veciñanza da aldea". No documento, revélase que hai casas agrupadas a menos de 300 metros incluso, mais ao non estar recoñecidas como núcleo de poboación quedan carentes de toda protección.


O PP afúndese ata o 22% na vila que controlou José Castro, alcalde de 1968 a 2000 que vén de presentar biografía prologada por Rajoy e a cuxa caída contribuíu a daquela nova promesa do nacionalismo Roberto Mera, que volve á Corporación unha década despoisTras as eleccións municipais de 1999, hai agora 20 anos, en Ponteareas volveu saír elixido alcalde José Castro, que levaba no cargo desde 1968. Procurador nas Cortes franquistas, Castro, que vén de presentar a súa biografía cun prólogo escrito por Rajoy, sempre se sentiu orgulloso do seu pasado, que un busto de Franco lembrou na Praza Maior da vila ata 2003. En 2000 Castro xa cedera a alcaldía á súa filla tras ser condenado por falsidade en documento público, o que iniciou un progresivo pero lento deterioro do control do Concello por parte da dereita que levou hai catro anos á alcaldía ao BNG en coalición co PSdeG e unha marea local. Pero é agora, vinte anos máis tarde, cando o BNG consolida a particular transición de Ponteareas sendo a forza máis votada, co 34%, e situando os seus 9 concelleiros a só dous da maioría absoluta e catro por riba do PP, ao que reduciu ao 22%.A historia da caída da dereita en Ponteareas non pode contarse sen a figura de Roberto Mera (Ponteareas, 1971), avogado e membro dun movemento ecoloxista que en 1995, con 24 anos, encabezou a lista do BNG e liderou a loita contra Castro. Enfant terrible da política local en Ponteareas e considerado durante anos unha nova promesa do nacionalismo galego, no que chegou a encargarse da secretaría de política municipal, levaba unha década afastado da primeira liña política, que non do asociacionismo local, ata que nestas eleccións volveu a un posto de saída, o número 3, desde o que verá repetir na alcaldía ao seu compañeiro Xosé Represas.Acosado polas causas xudiciais, varias impulsadas polo BNG, os populares distanciáronse de Castro, que volveu gañar en 1999 co seu propio partidoCoa súa chegada á Corporación de Ponteareas en 1995 Roberto Mera comezou a levar á xustiza decisións de Castro, que nos anos seguintes resultaría condenado por falsidade documental nunha expropiación a un veciño, contratación irregular de varios membros do PP e vulneración de dereitos. Cando comezaron a chegar as causas xudiciais os populares iniciaron un progresivo distanciamento do rexedor que coa democracia acolleran nas súas siglas e este acabou montando o seu propio partido, Unión Condado-Paradanta (UCPA), co que se presentou ás municipais de 1999. Non puido repetir a maioría absoluta, pero seguiu sendo o máis votado e a falta de acordo de PP, PSOE e BNG facilitou que seguise na alcaldía. En 2000 Castro deixou a alcaldía en mans da súa filla pola súa primeira condena xudicial ao non obter a totalidade do indulto que pedira ao Goberno de Aznar, que si facilitou que non entrase na cadeaNon foi por moito tempo xa que en 2000 José Castro tiña que deixar o cargo pola súa primeira condena xudicial ao non obter a totalidade do indulto que pedira ao Goberno de Aznar, que si facilitou que non entrase na cadea ao rebaixarlle de tres a un ano a pena de prisión que recibira. Fíxoo un Goberno do que formaba parte Mariano Rajoy, ao que Castro considera amigo e que vén de prologar a súa biografía, presentada coincidindo co 50 aniversario da súa chegada á alcaldía de Ponteareas. Pepe Castro. Pasión por Puenteareas chámase o libro, recollendo o topónimo traducido a medias ao castelán que sempre se empeñou en empregar o rexedor.En 2000 Castro tivo que deixar esa alcaldía, pero os Castro seguiron gobernando Ponteareas. O cargo recolleuno a súa filla, Nava Castro, que renunciara ao seu escano de deputada autonómica do PP cando o seu pai se enfrontou co seu anterior partido. Nas municipais de 2003 ela encabezou o partido independente creado polo seu pai e foi a candidata máis votada, pero a falta de acordo co PP facilitou que por primeira vez a esquerda gobernase Ponteareas. A alcaldía, malia que o BNG de Roberto Mera obtivo 5 edís, foi para o PSdeG con só dous porque así o quixo o PP. Unha das primeiras decisións daquel goberno foi retirar o busto de Franco. Un ano máis tarde, en 2004, o PP e os Castro se reconciliaban e impulsaban unha moción de censura que daba a alcaldía ao popular Salvador González Solla. A operación facilitou que nas municipais de 2007 o BNG de Roberto Mera fose o máis votado, co 28%, e gañase un concelleiro máis. Pero un novo acordo entre PP e Nava Castro mantivo a González Solla na alcaldía.Tras ser o máis votado en 2007 pero non lograr a alcaldía polo acordo entre PP e o partido de Castro, Roberto Mera deixou a primeira liña políticaNos anos seguintes a UCPA integrouse no PP, a súa líder obtivo un escano no Congreso, e coa chegada de Feijóo á Xunta en 2009 foi nomeada primeiro directora xeral de Comercio e en 2013 de Turismo, onde leva anos privatizando as políticas turísticas. Roberto Mera non volveu liderar o BNG local e pasou a ocupar postos simbólicos ao tempo que se afastaba da primeira liña política.Pero o traballo de fondo estaba feito e o BNG consolidado como primeira forza da oposición. Así que en 2015, cando a dereita deixou de sumar maioría na corporación, o novo candidato nacionalista, Xosé Represas, malia obter só o 21% dos votos, sete puntos menos que os mellores resultados de Mera, fíxose coa alcaldía grazas ao apoio de PSdeG e unha marea local. Ao popular González Solla, como antes fixera con Nava Castro, a Xunta recolocouno, no seu caso cun posto creado á medida nunha oficina de emprego. Agora o BNG deixa o PP no 22% dos votos e sube de 5 a 9 concelleiros. O terceiro deses edís será Roberto Mera, con 48 anos, o dobre dos que tiña, 24, cando comezou a liderar a loita contra José CastroEn 2003 o BNG tivo máis votos que os socialistas pero a alcaldía foi para estes, que a perderon un ano máis tarde. En 2007 o BNG foi a forza máis votada, pero o alcalde foi do PP. En 2015 o BNG obtivo á fin a alcaldía, pero o gañador daquelas eleccións aínda fora o PP. Agora, vinte anos despois de acabar con Franco en Ponteareas, o BNG confirma a súa consolidación no goberno local e gaña as eleccións co 34% dos votos, deixando o PP no 22% e pasando de 5 a 9 concelleiros. O terceiro deses edís será Roberto Mera, con 48 anos, o dobre dos que tiña, 24, cando comezou a liderar a loita contra José Castro.


Non soa mal... 'Ladan'. Por se alguén non se decatou, 'Nadal' ó revés. Un nome novo, algo así como dicir 'prepárate e date a volta' ante unha festa tradicional. Tampouco me soa mal a idea de dar a volta a esta festa. Non se trataría dun anti-Nadal, senón doutra cousa. A ver se aclaro a idea.Que vos parecería comezar o ano no Nadal? Refírome a preparármonos para dar a volta e volver a través do 2020. Ou cres que o 2021 vai ser mellor? Pois estou por dicir que non alucines, que o 2020 tampouco tiña mala pinta...Virus na primavera. Virus no outono. Segunda onda. Terceira onda, din xa algúns. Máis cansazo. Histérese, poderíase dicir: 'Fenómeno polo cal o estado dun material non depende só da forza que actúa sobre el senón tamén dos estados anteriores o que se manifesta polo retardo do efecto con relación á súa causa', segundo a RAG. Si, a xente estamos cansos de máximos repetidos dos contaxios, de medidas que van e veñen, de incerteza, e respondemos peor. E no outono caía a luz.Chegou o solsticio de inverno. Agora a renacer a luminosidade, aínda que baixen as temperaturas ata febreiro. Coa luminosidade retómase a esperanza: é un mecanismo ó que respondemos os humanos. Esperanza, un termo que en tempos 'nadocoronavirus' pode ser equívoco. Esperanza: chegou a vacina... pero non se sabe moi ben, pode transmitirse o virus igual, non está claro o tempo de protección, segue a haber mutacións... Esperanza, pero non se pode baixar a garda, mentres a economía tradicional afunde e tampouco está claro que para solucionar o afundimento o sistema vaia adaptarse moito, por máis que sexa evidente que o que funcionou foi 'outra economía' de solidariedade, resistencia, coidados...De calquera xeito, hei de confesalo: a idea Ladan chegou a raíz de que todo o mundo dixera que este ía ser un Nadal atípico. Nadal atípico? Que é o 'típico' nunha celebración que non ten tanto que ver coas que lembro de pícaro -algo tamén evidente para quen teña unha certa idade-. Este ano dábase por descontado un cambio imposto máis que a continuidade desa evolución que se ven dando. Quizais unha miguiña de 're-volución', pero por suposto ninguén -ou case ninguén- contaba cunha involución. E pode que sexa isto último o que tivo máis importancia: máis que revolucionar a celebración, volveuse a vista atrás, recollendo algo dun sentido perdido ante un mercado que se adaptou, pero non de xeito total.Somos animais de costumes, pero paga a pena intentalo, o ser feliz sen que as costumes constrúan unha cárcere ó noso arredor, si. Como calquera día da nosa vida. Iso pode significar un pouco de 'involución', mais sobre todo debera ser mostra de sabiduría, un moito herdada, pero outro moito anovada para adaptarse a uns tempos que necesitan diso, de adaptación.Feliz 'día', de calquera xeito. Mais, como esta verbas chegarán despois do 25D, quizais para rematar debera preguntar: (tiveches) Feliz Ladan?


Summary: Ducias de embarcacións de diferentes países daranse cita na XIII edición do Encontro galego de embarcacións tradicionais,cita que vai decorrerr no verán de 2017 mais comeza a prepararse desde xa.

A XIII edición do Encontro de embarcacións tradicionais de Galiza volve a Poio. Alí recalara no 2001 e alí volverá do 29 de xuño ao 2 de xullo de 2017. Embora falta un ano, xa está activada a comisión organizadora, integrada por Concello, A Reiboa e a Federación galega pola cultura marítima e fluvial (Fgcmf). Cada un destes encontros supón reunir a ducias de embarcacións tradicionais de diferentes países de Europa, centos de tripulantes e milleiros de visitantes. As dúas últimas edicións decorreron en Cabo de Cruz (2015) e O Freixo (2013). O Encontro consiste nunha gran concentración de embarcacións tradicionais representativas do patrimonio marítimo galego e doutros países. Así, barcos de Portugal, Euskal Herria, Bretaña, Irlanda, España ou Italia son habituais nestas citas. E todos coas súas correspondentes tripulacións Aliás, nos encontros sempre hai un completo programade actos culturais e de lecer, xornadas de conferencias, coloquios, exposicións, publicacións, música e danza tradicional, artesanía, e demáis. A mellor garantía de que milleiros de visitantes se acheguen até os encontros ano tras ano. A celebración dos mesmos ten por finalidade principal "poñer de manifesto a riqueza do patrimonio marítimo e fluvial galego e a necesidade de conservalo. Por outra banda, os Encontros serven para amosar o traballo no eido da recuperación do patrimonio feito polas asociacións, é ó mesmo tempo, supón unha actividade de dinamización social e de lecer, converténdose nunha festa atractiva para os cidadáns e visitantes da vila que acolle o Encontro".


Summary: Un fechamento que se suma á supresión de ducias de unidades e o recorte en profesorado para minguar o ensino público no país.

Perto de 200 centros escolares tiveron que botar o fecho na última década en Galiza. Só no curso pasado, 2015-16, foron 13 as unitarias clausuradas. Unha medida que se repite curso tras curso e que ten non pouco impacto nas zonas afectadas. A queda da natalidade e o criterio da Xunta de que por baixo de seis alumnos fecha un centro explican ese importante número de clausuras, perto de 200. Os cálculos da administración pasan por que para o vindeiro curso haxa uns 1.500 alumnos menos, o que pode resultar en novos fechamentos. Desde comezos da década dos 90 a 2015 pasamos de ter en Galiza 120.300 crianzas de entre 0 e 4 anos de idade a 104.800. Porén, entre a comunidade escolar sinalan os criterios da Xunta como responsábeis do fechamento das unitarias, un modelo que defenden pola calidade do ensino e pola súa implicación na súa propia contorna. A Consellaría galega fixa que con menos de 6 alumnos, bota o fecho a unha unitaria. É o que anunciou hai pouco para o CEIP O Calvario (Queixas-Cerceda), provocando a reacción de familias e veciñanza. Os nacementos nestes anos e o compromiso dos proxenitores de inscribir os nenos no CEIP cando teñan idade garante acadar de novo esa cifra de 6 nun curso. Por iso as familias non queren que se feche. No Faceboock que puxeron en marcha para dar a coñecer a súa loita rrecibiron apoios e ánimos non só de Cerceda senón tamén doutros puntos de Galiza. "Xente que se pon en contacto porque ten unha problemática igual", sinalaba unha das nais, que aponta que "como unitarias deberiamos procurar algún tipo de unidade para facer fronte a estes problemas". Os sindicatos do ensino enmarcan o fechamento de unitarias, así como a eliminación de unidades e recortes no profesorado, nunha política da Consellaría contra o ensino público. E tiran de cifras, como as que indican que entre 2010 e 2016 o ensino non universitario perdeu en Galiza 4.188 docentes.


Summary: CRÓNICA Feijóo pode despedirse dos votos controlados por Baltar, que ve en Casado un incómodo regreso ao aznarismo en termos internos e fai explícito o seu apoio a Sáenz de Santamaría na batalla final pola sucesión de Rajoy Feijóo necesita unha "coalición de perdedores" no PP. Por Anxo Lugilde

Feijóo necesita unha "coalición de perdedores" no PP. Por Anxo Lugilde En xuño de 1998 o PP galego vivía unha forte convulsión interna. Apenas un ano despois de lograr unha esmagadora vitoria electoral co 52% dos votos, a cúpula do partido que encabezaba Manuel Fraga dera en convocar un congreso extraordinario que deixou unha simbólica imaxe. O alcumado como sector da 'boina', que controlaba o aparello do partido en Galicia, enviara "ao poleiro" -unha parte afastada do auditorio do Palacio de Congresos de Santiago, onde se celebraba o conclave- aos flamantes ministros galegos de Aznar, Mariano Rajoy e José Manuel Romay Beccaría, emblemas do sector do 'birrete'. Aquel xesto encadrábase nas primeiras loitas internas cara á sucesión do daquela presidente da Xunta e contara co apoio do PP ourensán que dirixía José Luis Baltar. Vinte anos despois o panorama político mudou amplamente, tamén no PP galego, pero a constante ourensá permanece. Agora tenta mandar simbolicamente ao poleiro a Pablo Casado. O que finalmente foi sucesor de Fraga, Alberto Núñez Feijóo, fracasou con evidencia cando tentou derrubar os Baltar no congreso provincial de 2010, no que promocionou a Juan Manuel Jiménez Morán para tentar bloquear a sucesión de Baltar pai polo seu fillo, José Manuel Baltar, primeiro no partido e despois na Deputación. O actual titular da Deputación ourensá herdou ambas estruturas de poder e dende elas continou, tras cada vitoria electoral, lembrando o seu papel esencial para a preponderancia do PP no panorama político galego. O xefe do Goberno galego pode despedirse dos votos controlados por Baltar, que ve en Casado un incómodo regreso ao aznarismo en termos internos Este é o pano de fondo co que a dirección do PP de Ourense está a marcar terreo cara ao congreso que a vindeira fin de semana decidirá se Rajoy é sucedido na presidencia estatal do partido por Soraya Sáenz de Santamaría ou por Casado. Aínda que a cúpula do PPdeG non se pronunciou formalmente ao respecto dáse por feito que a indisimulada preferencia dos de Feijóo por María Dolores de Cospedal na primeira votación provocará que a contorna do presidente da Xunta se vai decantar por arrastrar os votos do maior número posible de compromisarios galegos cara a Casado. No entanto, o xefe do Goberno galego pode despedirse dos votos controlados por Baltar, quen ve en Casado un incómodo regreso ao aznarismo en termos internos. Baltar: "Quero que gañe a máis votada polo PP de Ourense. Eu, con Soraya Sáenz de Santamaría" Nesa primeira votación no conxunto do PP galego impúxose De Cospedal, pero cunha marxe non especialmente ampla e cunha excepción: en Ourense a triunfadora foi Soraya Sáenz de Santamaría, terceira no cómputo galego. Tivo 206 apoios ourensáns fronte a 177 para De Cospedal e 94 para Casado -e 8 votos máis para os restantes tres candidatos-. A ex-vicepresidenta do Goberno central xa amosara a súa sintonía con Baltar durante a campaña interna -"quero gañar como gaña Baltar", proclamara- e agora é o político ourensán o que racha a pretendida neutralidade do aparello do PPdeG. "Quero que gañe España, para que gañe España ten que gañar o PP. Quero que gañe a máis votada polo PP de Ourense. Quero futuro. Eu, con Soraya Sáenz de Santamaría", escribiu Baltar este martes nas redes sociais cadrando coa presenza en Galicia de Sáenz de Santamaría, que agradeceu publicamente o apoio. Muchísimas gracias @ManuelBaltar. Es un privilegio contar con tu respaldo en nuestra candidatura y compartir un proyecto de futuro, unión y fortaleza. Yo también quiero que gane el PP y que gane España.#UnidosGanaelPP https://t.co/raD9VDmnuJ — Sáenz de Santamaría (@Sorayapp) 16 de xullo de 2018 Neste contexto cabe agardar que entre os 73 compromisarios electos que achega o PP de Ourense ao plenario do congreso estatal do PP prime o apoio a Sáenz de Santamaría, así como entre algúns dos compromisarios natos que proceden da provincia, se ben Baltar matiza que teñen "liberdade" para votar. Fontes da contorna da dirección provincial ourensá da formación dan por feito este movemento para tentar evitar o devandito retorno aos modos do aznarismo. É por iso que se están a mobilizar internamente para arrastrar todo o voto posible cara a Sáenz de Santamaría nun contexto no que o peso do PPdeG será de máis do 10% de compromisarios, mentres que na primeira votación os sufraxios galegos non chegaron a ser o 7% do total.


Summary: Piden á Cámara "dar marcha atrás" e non aprobar a emenda proposta dos grupos do Goberno español que prevé recoñecer os funcionarios de prisións a condición de axentes da autoridade.

Un total de 26 organizacións de diferentes partes do Estado, entre elas a galega Esculca-Observatorio pols Dereitos Civís, manifestaron esta terza feira a través dun comunicado o seu "absoluto rexeitamento" á emenda formulada polo PSOE e Unidas Podemos á lei mordaza, que recoñece os funcionarios de prisións como axentes da autoridade". Estes colectivos informan que rexistraron unha petición dirixida ás portavoces dos grupos parlamentares que compoñen a Comisión de Interior do Congreso, coa finalidade de "frear unha modificación lexislativa que implicaría unha nova regresión democrática". Segundo fontes das organizacións sociais, esta proposta "implica rachar co consenso establecido na Lei Xeral Penal aprobada no ano 1979". Esa norma, tal e como sinalan os colectivos, "supuxo un salto democrático, xa que creou un corpo civil para a xestión dos centros prisionais, en contra do que acontecía no réxime franquista". Neste sentido, a emenda "abre as portas á policialización dos funcionarios de prisión", xa que, de conformidade cos principios constitucionais, "os criterios que han guiar a súa actuación son de índole tratamental e non de réxime nin orde pública". En opinión dos colectivos, esta reforma constitúe "o abandono da paradigma rehabilitador que teoricamente debe guiar o funcionamento do sistema prisional" En opinión dos colectivos, esta reforma constitúe "o abandono da paradigma rehabilitador que teoricamente debe guiar o funcionamento do sistema prisional". No seu lugar, afirman, esta emenda implanta un modelo en que "as persoas privadas de liberdade poderán ser sancionadas por feitos leves tanto pola vía administrativa-penal, como tamén na vía penal, xerando un aumento dos casos en que se acuse e condene por atentado, resistencia ou desobediencia a axentes da autoridade". Alén diso, acrecentan, esta reforma tamén suporá "un aumento das dificultades para denunciar situacións de malos tratos en contexto de privación de liberdade". Entenden que a presunción de veracidade dos funcionarios de cárcere, que pretende introducir a reforma, "actuará como un elemento disuasorio á hora de presentar denuncias e iniciar procedementos ante unha eventual contra-denuncia por parte dos funcionarios". Así mesmo, sinalan, aumenta a marxe de arbitrariedade nos expedientes sancionadores, incluídos aqueles que afectan gravemente a dereitos fundamentais, como os isolamentos en cela. As organizacións sociais poñen de manifesto o seu desconcerto respecto desta emenda, dado que esta proposta é presentada pouco tempo despois de publicar o Comité para a Prevención da Tortura (CPT) do Consello de Europa o seu relatorio após a súa última visita ao Estado español.


Summary: O presidente galego reúne o Goberno en Consello extraordinario este luns. Como en 2012 e 2016, Euskadi marca o ritmo; nesas dúas ocasións, Feijóo secundou o máximo mandatario vasco sumándose á data elixida para renovar o Parlamento vasco

Como en 2012 e 2016, Euskadi marca o ritmo. O lehendakari do Goberno vasco, Íñigo Urkullu, vén de tomar a decisión de adiantar as eleccións ao Parlamento de Euskadi para o vindeiro 5 de abril. Se o presidente da Xunta, Alberto Núñez Feijóo, decide secundar o máximo mandatario vasco, como fixo hai catro anos co propio Urkullu e hai oito con Patxi López, ten apenas vinte e catro horas para decidilo e disolver o Parlamento. Previsiblemente, a decisión sairá da xuntanza do Consello da Xunta convocada de xeito extraordinario para a tarde deste mesmo luns. Xusto despois, arredor das seis e media, Feijóo comparecerá ante os medios. La Voz de Galicia e Faro de Vigo dan por feito que se producirá o adianto.Como en 2012 e 2016, Euskadi marca o ritmo; nesas dúas ocasións, Feijóo secundou o máximo mandatario vasco sumándose á data elixida para renovar o Parlamento vascoEste martes, 11 de febreiro, é o quincuaxésimo cuarto día previo a ese 5A. É, polo tanto, o límite para cumprir co límite legal de convocar as eleccións ao Parlamento galego cunha marxe de 54 días. Daquela, Feijóo debe determinar xa se reúne o seu Goberno e asina o decreto que poña fin a unha lexislatura que o PP dixo estar en disposicións de esgotar ata hai apenas unhas poucas semanas, xusto cando comezaron a medrar os ruxerruxes en torno ao posible adianto electoral en Euskadi que agora se confirma, segundo confirmou en rolda de prensa este luns acompañado de todo o seu Goberno.Segundo Urkullu, o adianto electoral é procedente porque "o clima electoral instalouse en Euskadi" e tal circunstancia "faría moi difícil aprobar as leis en tramitación". Convocar os comicios para o 5A, sinala o mandatario vasco, "aforra unha campaña permanente de oito meses" e "Euskadi gaña tempo para adoptar as decisións". Servirá tamén, agrega, para "aliñar" o Goberno vasco coa "realidade institucional dos concellos e deputacións, ao goberno español e á nova etapa iniciada en Europa.Urkullu admite tamén a influencia da "situación xeral do Estado" e á vaga expansiva, recoñece, do adianto electoral en Catalunya, aínda sen data. Así e todo, afirma, o factor catalán é só un factor "máis" para a súa decisión.Caballero e Pontón, únicos candidatos confirmados en GaliciaDe optar polo adianto, Feijóo propiciaría unha situación inédita: lanzar a convocatoria de eleccións sen ter aínda ratificado formalmente ante o seu partido que optará á presidencia da Xunta por cuarta vez. Non obstante, o pasado sábado o actual titular do Goberno galego expresouse ante a cúpula do PPdeG en termos propicios a interpretar que recuncará.Pola banda da esquerda, tanto o PSdeG como o BNG teñen xa elixidas as persoas que encabezarán cadanseus carteis electorais, Gonzalo Caballero e Ana Pontón. A principal incógnita neste espectro político reside no espazo actualmente representado por Unidas Podemos e tamén formacións como Anova ou as mareas municipais, tanto no que ten que ver coa fórmula de concorrencia como no referido á persoa que encabezaría unha eventual canditura conxunta. Tamén no referido á opción que elixirá definitivamente En Marea a respecto do proceso electoral. Se Feijóo disolvese o Parlamento para votar o 5 de abril, a presente lexislatura galega pecharía como a de menor produción lexislativa da historia da autonomía. Non en van, ata o inicio de 2020 o presente período rexistraba xa o ritmo de aprobación de leis máis baixo dos últimos vinte anos.


Summary: O portavoz de Vía Galega insta a participar da manifestación que percorrerá as rúas de Compostela este domingo baixo o lema "Somos unha nación".

Baixo o lema "Somos unha nación", a plataforma Vía Galega insta a cidadanía a participar da manifestación que decorrerá o vindeiro domingo, 24 de abril, en Compostela —con saída ás 11.30 horas desde a Alameda—. Cales son os obxectivos desta mobilización? As motivacións desta convocatoria son múltiples. En primeiro lugar, conmemorar o 146 aniversario da Revolución de Abril de 1846, que foi un fito histórico para o país. Por outra parte, cómpre lembrar que Vía Galega naceu co obxectivo de defender os intereses do pobo galego e reivindicamos cuestións como a autodeterminación, que é o dereito a decidir por nós mesmos. Precisamos da soberanía política, económica e alimentaria, xa que neste momento sufrimos as consecuencias da crise inicial de 2008, que se está a agudizar e que na Galiza nunca rematou. E agora a situación agrávase pola guerra en Ucraína e a escalada inxustificada dos prezos de bens básicos; unha parte da sociedade está a sufrir a pobreza enerxética. Hai moitas razóns para apoiar esta mobilización, xa que a crise bateu aínda máis nas clases populares galegas, temos uns dos salarios e pensións máis baixos do Estado... Vía Galega leva o día 24 á rúa a defensa do dereito á autodeterminación do pobo galego Que supuxo a Revolución de Abril de 1846? Foi un fito moi importante na historia da Galiza e por iso queremos conmemorar o que foi aquel levantamento, que levou á declaración da chamada Revolución de Abril e que, tristemente, tivo un final infeliz co fusilamento dos mártires de Carral. Poderiamos dicir que aquela foi a primeira pedra do nacionalismo galego actual. E por que deberían as galegas e galegos acudir a esta convocatoria que reivindica a soberanía da Galiza? As consecuencias da crise pagámolas nós malia termos un país con grandes recursos e riquezas, porque non temos un poder político que os aproveite. A luz é cada vez máis cara a pesar de exportarmos 30% da enerxía e aquí só quedan as consecuencias nocivas para o medio ambiente e a xente, non hai unha empresa pública ou unha tarifa eléctrica propia, nin se reverten eses prexuízos con melloras en materia de benestar... Temos outros exemplos claros da falta de soberanía, como o desmantelamento do sector industrial, xa que a nosa economía non se xestiona con base nos nosos sectores estratéxicos. A falta de soberanía tamén impide termos soberanía alimentaria. Boa parte do territorio fica improdutivo mentres soben os prezos; a Galiza podería producir cereal e, en cambio, é un eucaliptal. Ante a suba de prezos, a Galiza podería producir cereal; porén, é un eucaliptal Hai unha falta total de capacidade e vontade por parte dos gobernos estatal e galego, que defenden os intereses dunha oligarquía e nin sequera interveñen o mercado ante unha gran suba dos prezos... Aliás, reivindicamos un dereito democrático básico: a Galiza ten todas as características e elementos dunha nación, temos vontade de existir como país e unha historia propia. Non queremos que ninguén decida por nós nin que nos gobernen desde fóra da Galiza. Teñen programados autobuses desde O Condado, A Coruña, Ferrol, Lugo, A Mariña, Ourense, Pontevedra e Vigo para acudir á manifestación. Confían en que a participación sexa elevada? Estamos levando a cabo unha campaña moi intensa por todo o país, polo que as nosas previsións son que acudirá un número importante de xente a pesar das condicións meteorolóxicas, xa que semella que vai chover... Pero a choiva nunca foi un impedimento.


Summary: A teleoperadora deduciulle 47,16 euros da nómina de setembro que atribúe ao tempo de terapia psicolóxica que recibe do Sergas. Desde a CIG denuncian a "vitimización secundaria" que supón para a operaria e exixe o cesamento desta actitude empresarial ao tempo que unha indemnización por prexuízos morais.

A empresa teleoperadora Extel descontou da nómina dunha taballadora da Coruña, correspondente ao mes de setembro, 47, 16 euros. A xustificación fornecida pola entidade, cando a operaria exixiu explicacións pola dedución, foi atribuíla ás "ausencias por horas médicas desfrutadas os días 13 de febreiro", segundo recolle a denuncia presentada través da CIG e á que tivo acceso Sermos Galiza. "O 13 de febreiro é unha consulta por cuestións derivadas de violencia de xénero e entreguei o xustificante que así o indica, polo que non computa como horas médicas", explicou a operaria através de correo electrónico dirixida á responsábel da emprea. A traballadora atópase en situación de violencia machista e fai parte do programa de atención psicolóxica fornecido polo Sergas ao que ten que acudir periodicamente. "Cando a actora tiña que acudir a consulta a empresa demandada até agora viña recoñecendo tal circunstancia, non efectuando –en tanto que vítima de violencia de xénero- desconto algún polas horas ausente nos haberes que a actora viña percibindo", sinalan na demanda. A traballadora ausentouse do seu posto de traballo para recibir atención psicolóxica no Sergas Vitimización secundaria Desde a central sindical sinalan que a actitude de Extel "supón unha vulneración do Dereito á Integridade Física e Moral da traballadora –art. 15 CE- e unha sorte de "vitimización secundaria" da mesma, por canto que a empresa demandada penaliza económicamente a asistencia da actora a sesións médicas ás que debe acudir ante o cadro de violencia de xénero padecida, véndose a traballadora na obriga de acudir á tutela dos nosos tribunais para reclamar que a demandada cumpra o disposto nas normas que rexen nesta materia e lle aboe os 47,16 euros descontados". De acordo coa lexislación vixente, no concreto a Lei Orgánica 1/2004 de 28 de Decembro de Medidas de Protección Integral contra a Violencia de Xénero sinala que "os poderes públicos non poden ser alleos á violencia de xénero, que constitúe un dos ataques máis flagrantes a Dereitos Fundamentais como a libverdade, a igualdade, a vida, a seguridade e a non discriminación proclamados na Constirución", sinalando a "obriga de adoptar medidas de acción positiva para facer reais e efectivos ditos dereitos (...) atendendo ás recomendacións dos organismos internacionais no sentido de proporcionar unha resposta global á violencia que se exerce sobre as mulleres". A Lei de medidas de protección integral contra a violencia de xénero sinala explicitamente que as ausencias ou retrasos laborais por esta situación "consideraranse xustificadas" Neste senso, continúa a norma na súa exposición de motivos "no ámbito sanitario contémplanse actuacións de apoio asistencial ás vítimas" así como, "medidas de protección no ámbito social" que implicarán "especialmente atención psicolóxica". Aliás, recolle que "as ausencias ou faltas de puntualidade ao traballo motivadas pola situación física ou psicolóxica derivada da violencia de xénero consideraranse xustificada, cando así o determinen os servizos sociais de atención ou servizos de saúde". Perante esta realidade desde a CIG exixen a retribución dos 47,16 euros para alén dunha indemnización polos prexuízos morais ocasionados á traballadora no marco dunha conduta empresarial que constitúe unha "vitimización secundaria". Porén, desde a central sindical nacionalista lembran que "non é a primeira vez que Extel atenta contra os dereitos desta traballadora, pois en recentes datas a empresa foi condenada xudicialmente por vulnerar os seus dereitos fundamentais".


Summary: Alcaldes e alcaldesas de PSdeG e BNG alertan de que a Xunta está a "impoñer" unha suba de custos por escolas infantís e servizos sociais e forzando a adhesión á nova Axencia Galega de Servizos Sociais.

Durante a lexislatura do bipartito, pero tamén durante os primeiros tempos do goberno Feijóo, numerosos concellos foron dotados con servizos no ámbito social, nomeadamente escolas infantís e centros de día para persoas maiores, a través do Consorcio Galego de Servizos de Igualdade e Benestar. Este Consorcio foi albo de duras críticas do PP na súa etapa na oposición e ao chegar ao goberno forzou a aprobación da súa disolución e integración na nova Axencia de Servizos Sociais. Malia ao prometido, este proceso foi accidentado e, sobre todo, lento, ata o punto que é neste ano 2015 cando os municipios comezan a percibir os seus efectos reais. Un deles, denuncian os gobernos de formacións diferentes ao PP, é a imposición "unilateral" dunha suba das achegas municipais. Nesta ocasión os primeiros en erguer a voz foron os concellos gobernados por PSdeG e BNG. En senllas comparecencias públicas ambas formacións políticas fixeron público o que, en verbas da voceira socialista de servizos sociais, Carmen Gallego, é "unha chantaxe da Consellería de Benestar para obrigar os concellos a adherirse á Axencia Galega de Servizos Sociais, abandonando o Consorcio". Nos últimos meses, denuncia, os concellos están a recibir "unha circular" na que se "advirte" da "liquidación dos convenios" para, por exemplo, xestionar as escolas infantís a través do Consorcio. Ese documento inclúe a obriga de pagar "unha contía fixada unilateralmente" que "nalgúns casos -asegura- chega aos 600.000 euros". No entanto, resaltan os socialistas, o Goberno galego abéirase nunha norma incluída na lei de acompañamento dos Orzamentos de 2014 para "advertir de que, no caso de formalizar" a integración na nova Axencia, "a obriga de pago reducirase á metade". A xuízo de Gallego este movemento é comparable ao "taxazo de Sogama", empregando "a chantaxe para aumentar unilateralmente os custos sobre os concellos e as persoas usuarias". "A Xunta emprega a chantaxe para aumentar unilateralmente os custos sobre os concellos e as persoas usuarias" Os alcaldes e alcaldesas do PSdeG anuncian unha "batería de recursos" contra estas liquidacións e os rexedores e rexedoras do BNG advirten, pola súa banda, de que "non van asinar os convenios" que a Axencia "pretende impoñer unilateralmente, modificando sen negociación previa as condicións polas que se prestan servizos básicos". Nunha comparecencia xunto ao portavoz nacional do Bloque a a deputada Carme Adán os dirixentes locais resaltan que non están dispostos a asumir a "imposición dun canon aos municipios que obriga a pagar 3.600 euros anuais máis por usuario" nos centros de día e 1.500 euros máis nas escolas infantís. "Non imos asinar eses convenios porque para os concellos é inasumible pagar por servizos de competencia autonómica" "Non imos asinar eses convenios porque para os concellos é inasumible ter que pagar por prestar servizos que son competencia autonómica", resalta o alcalde de San Sadurniño, nun contexto no que a rexedora de Moaña, Leticia Santos, engade que "entre os custes que a Xunta pretende trasladar aos concellos" está "mesmo o persoal das escolas". "Ata agora -explica Xavier Vence- os concellos tiñan convenios" co Consorcio "con condicións negociadas entre as partes", que xeralmente implicaban "que os municipios achegaban as infraestruturas, asumían o mantemento e o persoal de apoio, segundo os casos". Pero "co novo modelo, a Xunta aplica un canon uniforme" que é "un produto máis das políticas de recorte de Feijóo". A Xunta nega que os concellos vaian ter que pagar máis Tanto socialistas como nacionalistas ven neste caso un intento de "extorsión" aos consistorios que tentarán frear con iniciativas no Parlamento e tamén a través da Federación Galega de Municipios e Provincias. Cómpre, din, "volver ao consenso cos concellos" e, ao tempo, "reverter os recortes" en materia social. A Xunta, pola súa banda, nega que o novo sistema implique un maior pagamento por parte dos concellos.


Summary: A mobilización de hoxe quixo "demostrar o descontento da poboación ante o desmantelamento da atención primaria".

Esta mañá tivo lugar en Lalín unha concentración pola atención médica presencial no ambulatorio. O BNG, entidade convocante, chamaba á mobilización "demostrar o descontento da poboación ante o desmantelamento da atención primaria". Segundo a corporación nacionalista, a pandemia está a pór de manifesto a necesidad dun sistema sanitario público, forte e cunha atención primaria reforzada. Fronte a este escenario, porén, denuncian que a Xunta optou por reducir "drásticamente" a asistencia presencial, restrinxir consultas, probas diagnósticas e intervencións cirúrxicas. Apostar nunha atencia telefónica, indican, ocasiona aliás moitas dificultades ás profesionales para o desenvolvemento do seu labor.


Summary: A petroleira confirma a cancelación do último dos seus proxectos frustrados en Galicia, a terminal no porto exterior de Punta Lagosteira. Logo de cinco anos do acordo co Goberno galego, o resultado redúcese no esencial á construción de dous floteis e á compra de Barreras por parte da empresa mexicana

No final do verán de 2012, a poucas semanas das eleccións autonómicas, Feijóo bordeou a lei electoral para solemnizar o encargo de dous floteis de Pemex para os estaleiros galegos. O acordo, con sinatura e retransmisión televisiva en directo, formaba parte dunha "alianza estratéxica" entre Goberno galego e a petroleira mexicana da que viña meses advertindo a Administración con dosificados anuncios. Xa en maio, adiantábase a construción de catorce remolcadores e a xeración de 2.500 postos de traballo, e en agosto, o presidente galego daba conta da solicitude da empresa azteca para construír unha terminal de hidrocarburos no porto exterior da Coruña, cun investimento de case 60 millóns nunha superficie de 30.000 metros cadrados. Case cinco anos despois, o conto mexicano rematou de vez e fíxoo no punto onde empezara. A petroleira confirmoulle oficialmente por carta á Autoridade Portuaria que non haberá terminal ningunha en Lagosteira, algo do que xa fora avisando en novembro. Daquela, tamén cancelara o flotel extra previsto en Vigo. Polo medio, quedaron no limbo o resto dos numerosos anuncios do Executivo de Feijóo: tres buques tanque, un atuneiro, un barco de apoio a plataformas petrolíferas, a renovación de parte da frota, dous quimiqueiros e os remolcadores. Construíronse os dous floteis -non sen unha fonda polémica- e a firma latinoamericana quedou co 51% do estaleiro Barreras. O resto, foise co vento. Pemex confirma oficialmente á Autoridade Portuaria que non instalará a terminal na que prevía investir 60 millóns de euros Pemex confirmou por carta a cancelación do proxecto en punta Lagosteira á Autoridade Portuaria, que filtrou a carta a algún medio. Argumenta os seus graves problemas financeiros e a maior facilidade para acceder aos derivados do petróleo nos EUA, pola redución de prezos, como causas polas que abandona a idea de crear na costa de Arteixo unha das súas bases loxísticas en Europa. A chegada da empresa azteca ao porto exterior estaba prevista para 2014, logo adiouse a 2016 e a finais dese ano dábase por conxelado. Con todo, non hai moitos meses, o presidente do Porto da Coruña, Enrique Losada, aludía ao "aval vixente" depositado para manter "viva" a iniciativa da petroleira. O 'non' de Pemex confirma unha morea de promesas que quedaron en nada: tres buques tanque, un atuneiro, un barco de apoio, renovación da frota, dous quimiqueiros ou remolcadores Pero xa morrera, malia que Pemex mantén que habería unha posibilidade de retomar o proxecto no caso de que a súa saúde financeira mellorase ou do que se produza unha mudanza no sector petroleiro. Non é a primeira vez que un prometido e grande investimento no porto exterior da Coruña queda en nada. Tan só uns meses antes do anuncio da empresa mexicana, Rajoy apadriñou na Moncloa a sinatura dun acordo entre a firma chinesa Beijing 3E e a Autoridade Portuaria da Coruña polo que a firma investiría 270 millóns na dársena para crear unha planta de valorización enerxética de residuos. Feijóo e o daquela alcalde coruñés, Carlos Negreira, consideraban que a iniciativa convería Lagosteira na "esperanza branca do emprego en Galicia" e nun "centro de enerxía estratéxico". Un ano despois, o proxecto quedaba paralizado. Rajoy apadriñara un acordo para outro investimento de 270 millóns dunha empresa chinesa que tamén foi cancelado Todo, mentres o porto exterior agarda a imprescindible conexión ferroviaria, que terá un gasto estimado duns 130 millóns de euros e que non estará operativo, ata finais de 2020 ou principios de 2021, unha década despois da finalización da infraestrutura, tal e como advirte o Tribunal de Cuentas nun duro e contundente informe no que constata "irregularidades" e sobrecustos do 27% en punta Lagosteira. Ademais, Portos do Estado advirte de que o calado actual é "insuficiente para os requerimentos dos operadores de graneis líquidos interesados na dársena exterior" e xa hai un proxecto para melloralo. O porto exterior da Coruña fita agora, sobre todo, a Repsol, que representa máis da metade do tráfico na dársena herculina. Pero segue coa gran materia pendente do seu traslado ás instalacións de punta Lagosteira. Malia ser un dos principais destinatarios das novas instalacións, non acadou un "compromiso oficial" coa Autoridade Portuaria para cambiar a súa ubicación ata 2013. O acordo implica unha compensación para a empresa de 25 millóns de euros e afecta ao 60% do tráfico total de hidrocarburos. "O resultado -describe o Tribunal de Cuentas no seu informe- é que dez anos despois do inicio das obras e máis de catro despois da súa finalización, aínda non se logrou o obxectivo principal do proxecto", retirar o transporte de mercadorías perigosas do centro da Coruña, "e o petróleo e os produtos petrolíferos refinados seguirán transportándose durante bastantes anos" a través do oleoduto que atravesa a cidade. O porto exterior queda agora pendente de Repsol, que aínda non se trasladou a Lagosteira, e da conexión ferroviaria e a mellora do calado Por outra banda, a empresa Deep Water Oil Transhipment Hub xa solicitou solo para construír unha terminal de hidrocarburos de algo máis de 45.000 metros cadrados, pero tan só é unha petición. Repsol é a única aposta firme e aínda sen consagrarse dun porto exterior que xa non espera por Pemex. Cunhas obras para Langosteira contratadas por 370 millóns pero que acabaron custando case o dobre, o porto exterior acabou por ser, polo momento, moito máis caro do previsto e moito menos efectivo e produtivo do prometido polas administracións. Algo semellante ocorreu coas promesas que a Xunta espallou da man de Pemex, nomeadamente en época preelectoral. O pasado mes de novembro, a empresa mexicana avisou de que non tiñan previsto tampouco comprar barcos en Galicia e que, de precisar algún, recorrerían a un aluguer ou leasing ante a súa difícil situación económica, que impide calquera investimento importante. Feijóo, na súa última intervención parlamentaria sobre o tema, desculpaba a empresa, comprendía as cancelacións e aseguraba que as promesas non dependían do Goberno galego. Os anuncios solemnes, pola contra, si.


Summary: A celebración do Xacobeo, o Camiño Portugués e as infraestruturas centraron os encontros que o presidente da Xunta da Galiza, Alberto Núñez Feixoo, mantivo en Lisboa, primeiro co presidente da República, Marcelo Rebelo de Sousa, e a continuación co primeiro ministro, António Costa.

Portugal priorizará a alta velocidade no próximo período de fondos europeos, unha infraestrutura cun proxecto duns 900 millóns de euros e que prevé empezar polo tramo que une a cidade de Braga e a fronteira coa Galiza. Así o destacou o presidente da Xunta, Alberto Núñez Feixoo, nunha rolda de prensa ofrecida esta quinta feira, 27 de maio, en Lisboa tras reunirse co primeiro ministro luso, António Costa, e o presidente da República portuguesa. Pese á Galiza e Portugal compartiren sistema lingüístico, os tres mandatarios empregaron o castelán durante as reunións. No encontro, conforme sinalou o titular da Xunta, tanto el como Costa abordaron diversas cuestións, entre as que destacou a vertebración territorial. "Para ese efecto, agradézolle ao Goberno portugués e ao seu primeiro ministro a confirmación da prioridade ferroviaria entre Lisboa-Porto-Braga-fronteira galega", afirmou. Ademais, puxo en valor o feito de que esta infraestrutura empece polo tramo que une a cidade de Braga coa Galiza. "Estou convencido de que é unha gran decisión estratéxica de Portugal", manifestou. Segundo destacou Feixoo, este "tren de alta velocidade", que unirá a Galiza e Portugal "para sempre", permitirá unir "Vigo-Braga-Porto, e así até Lisboa (...) Sen dúbida é unha conectividade que vai unir todo o eixo atlántico, desde A Coruña a Lisboa", celebrou o presidente ga-lego. Preguntado polos medios, o presidente da Xunta explicou que o prazo que se manexa é que se poida empezar ese proxecto no ano 2025, "unha vez finalizados os proxectos de construción necesarios", co obxectivo de que "poida estar finalizado nos prazos dos fondos europeos". "O que me confirmou -en referencia ao primeiro ministro- é a prioridade neste momento de consolidar o eixo atlántico, a vertebración completa de Portugal", apuntou Feixoo, que incidiu na importancia de que "a primeira obra" sexa a "que une Braga coa fronteira portuguesa". O Camiño Portugués Previamente ao encontro con Costa, o presidente da República, Marcelo Rebelo, recibiu no Palácio de Belém o titular da Xunta, quen expuxo que tanto o Camiño Portugués do Interior como o da Costa experimentan "o maior crecemento de peregrinos", como xa se puxo de manifesto en 2019. Ademais, Núñez Feixoo resaltou o patrimonio histórico, a gastronomía e a paisaxe como elementos chave destes roteiros, e destacouno como oportunidade para reactivar a economía na Galiza e en Portugal. Nesa liña, o responsábel do Goberno galego agradeceu a decisión comunicada por Rebelo de Sousa de facer unha etapa do Camiño Xacobeo como peregrino no vindeiro mes de agosto. Feixoo tamén destacou que a situación actual da pandemia permitirá recuperar a "relación de veciñanza, económica e social" entre ambos os países, especialmente nas zonas da Raia, illadas durante os meses máis duros da pandemia.


Summary: A Garda Civil investiga os feitos. O sector ten denunciado que esta factoría importa leite foráneo. Nesta noite tamén se incendio unha cisterna na Pastoriza

Tres camións-cisterna para transporte de leite arderon na madrugada da quinta á sexta feira no lugar de Santa Mariña, en Outeiro de Rei, lugar onde ten as instalacións antes Pascual e agora a factoría Logística Alimentaria, segundo recolle Europa Press. Sobre as 1,45 horas un particular avisou os servizos de emerxencia de que estaban a arder varios vehículos. Até alí mobilizáronse Bombeiros de Vilalba e efectivos da Garda Civil. Un dos tres camións ardeu por completo, mentres que nos outros dous as lapas só afectaron aos depósitos do leite. Desde os gandeiros tense sinalado as sospeitas sobre Logística Alimentaria como unha importadora de leite foráneo. Hai uns días, produtores concentráronse perante esta industria para denunciar baixos prezos e a importación de leite de fóra. Unha cisterna de Reny Picot apareceu queimada tamén na noite pasada na Pastoriza (Lugo), un acto que voces do sector enmarcan dentro das accións de boicot que parte dos gandeiros están facendo pola súa conta. A comezos do mes de marzo, un incendio intencionado calcinou unha cisterna de 'Leche Río' que estaba estacionada en Abellá, no concello de Frades.


Summary: O candidato de CxG á Presidencia da Xunta amósase convencido de que a súa formación lle disputará ao PP os "últimos escanos da Coruña e Pontevedra" e abre a porta a decidir nunha votación aberta á cidadanía o eventual apoio á formación de goberno

Xoán Bascuas fala coa voz un chisco ronca, tomada pola voráxine da campaña electoral. Dende a sede de Compromiso por Galicia (CxG) en Compostela, acabada de abrir, e mentres membros das candidaturas elaboran materiais de campaña, o candidato da formación galeguista á Presidencia da Xunta asegura estar cheo de "ilusión", tanto de cara ao "aberto" escenario electoral como para construír un "partido nacional galego" que, afirma, xa non leva consigo a etiqueta de "escindidos do BNG". Como está a vivir a campaña? Os medios para facela non serán moitos... Cheo de entusiasmo e ilusión e ademais estoume divertindo bastante, que é algo que non se pode dicir moito en política. Os compañeiros están traballando fantasticamente ben, estamos cheos de esperanza. Como os está a recibir a xente? En moitos sitios coñecerán ao tempo os candidatos e candidatas e o propio partido... A xente é moi receptiva, está esperando cousas novas. Nunca houbo unhas eleccións tan abertas dende 1981; hai moita xente que, ou ben non quere expresar cal é a súa intención de voto ou que non ten claro o que vai facer. E iso abre moitas expectativas, tamén para as forzas que nos estamos abrindo un oco no panorama político galego. Que a xente poida confrontar novas formas de facer política é positivo. Compromiso vai lograr representación no Parlamento? Que datos manexan? Nós non manexamos outra hipótese. O noso horizonte non é só contribuír a mudar o Goberno, a quitar a Feijóo. O noso obxectivo non é só facerlles fronte ou botalos, senón, sendo a voz da cidaanía, mudar cento oitenta graos as políticas. Os nosos obxectivos son políticos, non se limitan a ter representación. Que acontece se non logran representación? É unha hipótese que non contemplamos. Tan mal está a política que cómpre facer promesas ante notario para darlles un plus de validez? "Acreditamos con tal firmeza na política que asinamos ante notario" É unha forma de velo. A outra é que hai xente que, aínda acreditando na política, o fai con tal firmeza que está disposta a asinar ante notario. Para nós é moi importante a rexeneración democrática e a esixencia ética, porque hai moita xente desafecta aos políticos e aos partidos, non acreditan no que prometen. Nós non facemos promesas, facemos compromisos e iso é un chanzo máis que nos diferencia das demais alternativas. Vencellado con isto; por que unha persoa imputada xudicialmente non pode permanecer no seu cargo público? Porque por unha banda está o que sería a ética política e por outra o procedemento xudicial. Quen ten a honra de ser servidor público ten que estar á altura das circunstancias e ser consciente de que non pode haber mácula sobre a súa carta de natureza como representante. Hai cargos doutras forzas políticas que teñen actuado así e ninguén os xulgou inequivocamente. Sería bo que se estendese a todo o mundo.. Que acontece se Feijóo goberna catro anos máis? Einstein di que se ti fas sempre o mesmo o máis probable é que se dean os mesmos resultados. Se continúa gobernando Feijóo o máis probable é que continuemnos nunha dinámica de recortes, de contención da economía e de ausencia completa de dinamización do consumo e, polo tanto, non se reactivará a economía. Ademais teremos unha economía posta ao servizo dos poderosos e non das maiorías sociais. Nós queremos facer xirar todo isto para poñer a economía ao servizo das persoas, axudar máis a quen máis o necesita e que pague máis quen máis ten. Hai máis forzas políticas que poñen o foco nos problemas das persoas... Pero, como se pode facer? Facendo que os poderes públicos asuman o seu protagonismo na dinamización da economía do país. Agora podemos pensar en achicar o aparello administativo, como fai Feijóo, ou podemos facer que actúe como axente dinamizador. Temos un Igape paralizado desde que se efectuou a redada e o procedemento xudicial; nós apostamos pola creación dun instituto galego de crédito público, que integre o Igape e Xesgalicia e se poña ao servizo dos pequenos e medianos empresarios e empresarias para contribuír a xerar riqueza, novas empresas e novo emprego. "Hai catro anos o voto estaba concentradísimo en tres forzas, dúas viñan de formar goberno e perderon" Para iso sería importante contar cun sistema financeiro propio e iso semella complicado... Lamentablemente; pero CxG quere acreditar en poñer ao servizo do país todas as ferramentas que permitan dinamizar o consumo, e iso implicaría contar cun sistema financeiro propio, claramente. Para que eses cambios se produzan tería, polo tanto, que mudar o Goberno. Di o BNG que o mellor para que iso aconteza é concentrar o voto nacionalista e de esquerdas... Hai catro anos o voto estaba concentradísimo en tres fozas, dúas delas que viñan de configurar unha maioría de goberno, e perderon. A pluralidade non lle fai dano a nigueń, cada forza política ten que demostrar que é merecedora do respaldo público, independentemente do que faga o resto. E nos últimos anos os votos que perde a partitocracia clásica non son trasvasados a outras forzas. Agora esas opcións existen e a pluralidade non é negativa á hora de que Feijóo perda a maioría absoluta, todo contrario. Teño a certeza de que o último escano na Coruña e Pontevedra se disputa entre o PP e CxG.


Summary: A familia do ditador pide, nun escrito de 38 páxinas, unha indemnización "polos danos e prexuízos" destas medidas cautelares.

A familia do ditador Francisco Franco vén de presentar un recurso de apelación contra o auto do Xulgado de Primeira Instancia número 1 da cidade da Coruña polo que o Goberno do Estado quedou como depositario dos bens atopados no interior e exterior do pazo de Meirás durante o inventario. A decisión non era definitiva, á espera da sentenza final, pero aínda así as e os achegados queren que esta opción sexa "integramente revogada". Así aparece reflexado nun documento de 38 páxinas analizado por Europa Press. Aliás, consideran que a parte que actuou ten que pagar as costas dos trámites xudiciais e "indemnizarlles cos danos e prexuízos ocasionados" polas medidas cautelares. Para acudir á Xustiza, argumentan que "as cousas, bens ou obxectos" non están "fisicamente anexionados ao inmoble obxecto do litixio". "Por tanto, de ningunha maneira constitúen partes integrantes ou compoñentes materiais" do inmoble, consideran. Ademais, defenden que na demanda orixinal non foi obxecto do citado litixio "o pazo de Meirás entendido como unha suposta unidade, senón unha concreta parcela catastral que, á súa vez, correspóndese con quince leiras rexistrais". Igualmente, as herdeiras de Franco opinan que as medidas tomadas son "improcedentes" polo momento no que se pediron pero tamén por ver unha posíbel "pretensión, tutela e pronunciamiento xudicial que non foi nin pode ser obxecto do presente procedemento". Ademais, o escrito da familia destaca que referencias a "elementos, compoñentes ou aspectos" do inmoble, declarado Ben de Interese Cultural (BIC), "circunscríbense, exclusiva e necesariamente, ao que integra, constitúe ou conforma o propio inmoble e non aos bens mobles que acha no seu interior". Mesmo chega a cuestionar o inventario que elaboraron expertas de Patrimonio Nacional.